Адыгэ фащэм и мыхьэнэр
Лъэпкъ щIэинхэр зыхъумэхэм, ахэр щIэблэм деж нэхьэсыным елэжьхэм ящыщщ Налшык къалэм сабий творчествэмкIэ и «Нарат» IуэхущIапIэр. Иджыблагъэ абы Адыгэ фащэм и махуэм траухуа Iуэху дахэ щрагъэкIуэкIащ. Фащэм и мызакъуэу, зэхуэсым гулъытэ ин щыхуащIащ лъэпкъ хабзэхэми щэнхабзэми.
ЗэIущIэр къызэIуахыным и пэ къихуэу, IуэхущIапIэм къекIуалIэ ныбжьыщIэхэм лъэпкъ фащэхэр ящыгъыу уэрамыр къызэхакIухьащ, джэгур яублэри, адыгэ къафэхэм зэрыхуэIэкIуэлъакIуэм цIыхухэр хагъэплъащ.
Iуэхум кърагъэблэгъат КъБКъУ-м адыгэ литературэмкIэ и егъэджакIуэ Абазэ Албэч, Налшык къалэм дэт Сабий-ныбжьыщIэ спорт школым и унафэщIым и къуэдзэ ГъуэплъащIэ ТIэхьир, КъБР-м щIыхь зиIэ и артисткэ КIэхумахуэ ФатIимэ, нэгъуэщIхэри.
«Нарат»-м и унафэщI Къэгъэзэж Жыраслъэн жиIащ адыгэхэм я фащэм и дахагъэм нэгъуэщI лъэпкъ куэд зэритхьэкъуар, ар къащтауэ зэращыгъыр. «КъызэрыслъытэмкIэ, лъэпкъ фащэу дунейм тетыр къапщтэми, адыгэм ейм хуэдэу пщIэшхуэ пылъу зэрахьэфа нэгъуэщI щыIэкъым. Абы псом япэу и щхьэусыгъуэр сыт и лъэныкъуэкIи ар зыхуей хуэзауэ, зыми емыщхьу дахэу яду зэрыщытарщ. Ди зэманым къахьэса апхуэдэ хъугъуэфIыгъуэр дгъэпуд хъунукъым, дгъэлъапIэ мыхъумэ», — жиIащ абы.
Я хабзэмрэ бзэмрэ фIыуэ зэралъагъум и щыхьэту щIалэгъуалэр усэхэм гукIэ къеджащ, уэрэдхэр жаIащ, пасэрейм цIыхубзхэм яхэлъа хабзэмрэ иджырейхэмрэ зэрагъапщэу теплъэгъуэ кIэщI ягъэлъэгъуащ. Апхуэдэуи фащэр зэрызэхэлъыр, зэрад щIыкIэхэр, уэркъхэмрэ гуащIэрыпсэухэмрэ ар зэщхьэщыкIыу зэрахьэу зэрыщытар къаIуэтащ.
Iуэхур къызэзыгъэпэща, цIыкIухэр зыгъэхьэзыра егъэджакIуэ Къашыргъэ Залинэ къыхигъэщащ адыгэ фащэр щэнхабзэ хъугъуэфIыгъуэ-хэм зэращыщыр, абы и мыхьэнэр щIалэгъуалэм деж нахьэсыфмэ уасэ зимыIэ къулеигъэу къызэрилъытэр.
КIэхумахуэ ФатIимэ цIыкIухэм яжриIащ езым и щхьэкIэ адыгэ фащэ фэилъхьэгъуищ зэрызэригъэпэщар икIи иригушхуэу ахэр зэрызэрихьэр.
— Фащэр зэрыщыптIагъэ къудейм узэрыадыгэр къигъэлъагъуэркъым, абы уи гупсысэкIи зыIыгъыкIэкIи удекIуу щытын хуейщ, — жиIащ а бзылъхугъэм. — Мынэхъ мащIэу мыхьэнэшхуэ иIэщ цIыхум и анэдэлъхубзэр зэрищIэмрэ абы пщIэ зэрыхуищIымрэ. Куэдым иджыпсту егъэджакIуэхэр ягъэкъуаншэ ди сабийхэм адыгэбзэр зэраIэщIэхум теухуауэ. Сэ сызэреплъращи, псори зэлъытар унагъуэращ. Зи тхыбзэ, зи бзэ зымыщIэ цIыхум и лъэпкъым хуищIэфынур мащIэщ. Адыгэм хуэдэ лъэпкъ дахэм укъыхэкIауэ, ар насыпышхуэу къыумылъытэныр щыуагъэшхуэщ.
Фащэм и тхыдэм, ар махуэ къэс щIызэрамыхьэж хъуам и щхьэусыгъуэхэм кIэщIу ныбжьыщIэхэм яхутепсэлъыхьащ Абазэ Албэч.
— Нобэ фащэр къэтщтэжу зетхьэну дыхуеймэ, ар зыми къытпиубыдыркъым. Къызэрыхагъэщащи, псори къыщежьэр унагъуэращ. Зы щапхъэ къыфхуэсхьынщи, сэ псалъэм папщIэ си анэдэлъхубзэмкIэ сыкъыщыпсэлъэфащ Париж дэт Сорбон университетым, Амман адыгэхэм я дунейпсо зэIущIэ щекIуэкIам, Тыркум. ЖысIэну сызыхуейращи, ди бзэм и мыхьэнэр ин хъуныр дэ езым дэлъытыжащ. Нобэрей гуфIэгъуэ махуэм и фIыгъэкIэ лъэпкъ фащэхэр щызытIэгъа мы сабийхэм занщIэу я теплъэкIэ, гупсысэкIэ зэрызихъуэжам гу лъыботэ. Аращ адыгэ дунейр зэрыщытар, зэрыщытын хуейри.
ЗэIущIэр ныбжьыщIэхэм зэхуащIыжащ хъуэхъу дахэкIэ.
БАГЪЭТЫР Луизэ.
